Regering het glo nie geweet dis ’n Gupta-stralerAdjunkpresident Cyril Ramaphosa. Foto: Siyabulela Duda, departement van kommunikasie Die naam van die eienaars van ŉ private vliegtuig wat gehuur is om adj.pres. Cyril Ramaphosa te vervoer op ŉ amptelike besoek aan Japan is nie bekend gemaak nie, het die minister van verdediging Vrydag gesê “ExecuJet [die maatskappy wat die bestuur van die vliegtuig hanteer] is nie verplig om aan ons bekend te maak wie die eienaars is nie. Wat belangrik is, is dat die straler behoort aan ’n maatskappy wat in Suid-Afrika is. Die nodige prosesse is gevolg,” het minister Nosiviwe Mapisa-Nqakula Vrydag tydens ŉ mediakonferensie gesê. “Ek is egter ná ondervraging oor die eienaarskapkwessie in kennis gestel dat ExecuJet nie hul eie stralers besit of bedryf nie maar namens verskeie eienaars hul vlote bestuur.” Volgens Mapisa-Nqakula was die private straler nodig vir die besoek aan Japan aangesien geen van die weermag se vliegtuie “beskikbaar of geskik” was nie. Die proses waarvolgens vliegtuie gehuur word staan bekend as die RT61-stel kontrakte en val onder die tesourie. Volgens Mapisa-Nqakula is daar van die stel kontrakte gebruik gemaak om ŉ vliegtuig te huur toe die weermag nie kon help nie. “Die eerste maatskappy op die lys is genader, maar die vliegtuig wat hulle beskikbaar gehad het kon slegs die vlug voltooi deur verskeie kere by branstofhervullingspunte aan te doen en het nie aan die vereistes voldoen nie,” het Mapisa-Nqakula gesê. “Die tweede maatskappy op die lys, ExecuJet, is genader en hulle het die Global Express-vliegtuig beskikbaar gehad wat slegs by een brandstofhervullingspunt hoef aan te doen sowel as die nodige aantal passasiers kon vervoer.” Volgens mediaberigte het die departement die Bombardier Global Express, wat aan Westdawn Investments geregistreer is, gehuur. Westdawn Investments word deur die Gupta-familie en pres. Jacob Zuma se seun, Duduzane, besit.